Document ID: 32006D0669

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Οκτωβρίου 2006
περί καθορισμού της οριστικής κατανομής των κονδυλίων που χορηγούνται στα κράτη μέλη για το οικονομικό έτος 2006, όσον αφορά ορισμένο αριθμό εκταρίων, για την αναδιάρθρωση και μετατροπή αμπελώνων βάσει του κανονισμού (ΕΚ) αριθ. 1493/1999 του Συμβουλίου
[κοινοποιηθείσα υπό τον αριθμό Ε(2006) 4348]
(Τα κείμενα στην αγγλική, ισπανική, τσεχική, γερμανική, ελληνική, γαλλική, ιταλική, ουγγρική, πορτογαλική, σλοβακική και σλοβενική γλώσσα είναι τα μόνα αυθεντικά)
(2006/669/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 14 παράγραφος 2,
Εκτιμώντας τα ακόλουθα:
(1)
Οι κανόνες για την αναδιάρθρωση και μετατροπή αμπελώνων έχουν καθοριστεί με τον κανονισμό (ΕΚ) αριθ. 1493/1999 και με τον κανονισμό (ΕΚ) αριθ. 1227/2000 της Επιτροπής, της 31ης Μαΐου 2000, περί καθορισμού λεπτομερών κανόνων εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς και ιδίως σχετικά με το δυναμικό παραγωγής (2).
(2)
Οι λεπτομερείς κανόνες σχετικά με τον οικονομικό σχεδιασμό και τη συμμετοχή στη χρηματοδότηση του καθεστώτος αναδιάρθρωσης και μετατροπής που θεσπίστηκαν με τον κανονισμό (ΕΚ) αριθ. 1227/2000, προβλέπουν ότι οι αναφορές σε δεδομένο οικονομικό έτος γίνονται ως προς τις πληρωμές που πραγματοποιούνται όντως από τα κράτη μέλη στο διάστημα μεταξύ της 16ης Οκτωβρίου του εν λόγω έτους και της 15ης Οκτωβρίου του επόμενου έτους.
(3)
Σύμφωνα με το άρθρο 14 παράγραφος 1 του κανονισμού (ΕΚ) αριθ. 1493/1999, η Επιτροπή χορηγεί κατ’ έτος ένα πρώτο τμήμα των πιστώσεων στα κράτη μέλη, βάσει αντικειμενικών κριτηρίων, λαμβάνοντας υπόψη τις ειδικές καταστάσεις και ανάγκες καθώς και τις προσπάθειες που πρέπει να καταβληθούν για την επίτευξη του στόχου του καθεστώτος.
(4)
Η Επιτροπή καθόρισε την ενδεικτική κατανομή κονδυλίων για την περίοδο εμπορίας 2005/06 με την απόφαση 2005/716/ΕΚ (3).
(5)
Δυνάμει του άρθρου 17 παράγραφοι 1 και 3 του κανονισμού (ΕΚ) αριθ. 1227/2000, οι δαπάνες των κρατών μελών, οι οποίες έχουν πραγματοποιηθεί και εκκαθαριστεί, περιορίζονται στο ποσό των κονδυλίων που τους έχουν διατεθεί και τα οποία προβλέπονται στην απόφαση 2005/716/ΕΚ. Για το οικονομικό έτος 2006, ο περιορισμός αυτός δεν ισχύει για κανένα κράτος μέλος.
(6)
Κατ’ εφαρμογή του άρθρου 17 παράγραφος 4, επιβάλλεται μείωση όταν οι πραγματικές δαπάνες ενός κράτους μέλους ανά εκτάριο υπερβαίνουν αυτές που προβλέπονται στην απόφαση 2005/716/ΕΚ. Κατά το παρόν έτος, η εν λόγω μείωση εφαρμόζεται για την Ελλάδα, ανερχόμενη σε ποσό ύψους 1 129 015 ευρώ, για το Λουξεμβούργο, ανερχόμενη σε ποσό ύψους 1 377 ευρώ, και για τη Μάλτα, ανερχόμενη σε ποσό ύψους 550 ευρώ.
(7)
Δυνάμει του άρθρου 16 παράγραφος 1 στοιχείο γ) του κανονισμού (ΕΚ) αριθ. 1227/2000, τα κράτη μέλη έχουν δικαίωμα να υποβάλουν μεταγενέστερη αίτηση κατά το τρέχον οικονομικό έτος. Αυτό έπραξαν κατά το τρέχον έτος, η Γερμανία, η Ισπανία, η Γαλλία, η Ιταλία, η Αυστρία και η Σλοβενία.
(8)
Δυνάμει του άρθρου 17 παράγραφος 3 του εν λόγω κανονισμού, οι αιτήσεις που υποβλήθηκαν σύμφωνα με το άρθρο 16 παράγραφος 1 στοιχείο γ) του κανονισμού (ΕΚ) αριθ. 1227/2000, γίνονται δεκτές κατ’ αναλογία των αιτήσεων των κρατών μελών, χρησιμοποιώντας τα διαθέσιμα κονδύλια ύστερα από αφαίρεση, για όλα τα κράτη μέλη, από το συνολικό ποσό που διατέθηκε στα κράτη μέλη, του αθροίσματος των ποσών που έχουν γνωστοποιηθεί δυνάμει του άρθρου 16 παράγραφος 1 στοιχεία α) και β) του εν λόγω κανονισμού και έχουν διορθωθεί, κατά περίπτωση, κατ’ εφαρμογή του άρθρου 17 παράγραφοι 1 και 3. Η διάταξη αυτή εφαρμόζεται για το οικονομικό έτος 2006 στη Γερμανία, την Ισπανία, τη Γαλλία, την Ιταλία, την Αυστρία και τη Σλοβενία.
(9)
Σύμφωνα με το άρθρο 16 παράγραφος 1 στοιχείο β) του κανονισμού (ΕΚ) αριθ. 1227/2000, τα κράτη μέλη διαβιβάζουν στην Επιτροπή, έως τις 10 Ιουλίου εκάστου έτους, την κατάσταση των δαπανών για αναδιάρθρωση και μετατροπή που όντως πραγματοποιήθηκαν έως τις 30 Ιουνίου του τρέχοντος οικονομικού έτους, όπως και τη σχετική συνολική έκταση. Οι κανόνες του άρθρου 17 παράγραφος 2 του εν λόγω κανονισμού προβλέπουν ότι τα κράτη μέλη προβαίνουν στη δήλωση του άρθρου 16 παράγραφος 1 στοιχείο β), μόνο εφόσον το ποσό των δαπανών που δήλωσαν σύμφωνα με το άρθρο 16 παράγραφος 1 στοιχείο α), δηλαδή οι δαπάνες που όντως πραγματοποιήθηκαν έως τις 30 Ιουνίου του τρέχοντος οικονομικού έτους, είναι τουλάχιστον ίση προς το 75 % του ποσού της ενδεικτικής κατανομής για το οικείο κράτος μέλος. Σύμφωνα με την παρέκκλιση που προβλέπεται στον κανονισμό (ΕΚ) αριθ. 1460/2006 της Επιτροπής (4), η διάταξη αυτή δεν ισχύει για τα κράτη μέλη για τα οποία η περίοδος εμπορίας 2005/06 είναι το δεύτερο έτος εφαρμογής του καθεστώτος αναδιάρθρωσης και μετατροπής.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της παρούσας απόφασης εμφαίνεται η οριστική κατανομή των κονδυλίων της περιόδου εμπορίας 2005/06 στα οικεία κράτη μέλη, σχετικά με έναν ορισμένο αριθμό εκταρίων, για την αναδιάρθρωση και τη μετατροπή αμπελώνων βάσει του κανονισμού (ΕΚ) αριθ. 1493/1999, για το οικονομικό έτος 2006.
Άρθρο 2
Η παρούσα απόφαση απευθύνεται στην Τσεχική Δημοκρατία, την Ομοσπονδιακή Δημοκρατία της Γερμανίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, την Κυπριακή Δημοκρατία, το Μεγάλο Δουκάτο του Λουξεμβούργου, τη Δημοκρατία της Ουγγαρίας, τη Δημοκρατία της Μάλτας, τη Δημοκρατία της Αυστρίας, την Πορτογαλική Δημοκρατία, τη Δημοκρατία της Σλοβενίας και τη Δημοκρατία της Σλοβακίας.
Βρυξέλλες, 4 Οκτωβρίου 2006.

Labels: 18
19
6